大 六 壬 毕 法 案 录

同治十一季岁次辛未于半亩园            
十二年岁次壬申仲夏开雕

《六壬毕法案录》卷之一

六壬毕法正文

第一法：前后引从升迁吉，第二法：首尾相见始终宜。
第三法：帘幕贵人高甲第，第四法：催官使者赴官期。
第五法：六阳数足须公用，第六法：六阴相继尽昏迷。
第七法：旺禄临身徒妄作，第八法：权摄不正禄临支。
第九法：避难逃生须弃旧，第十法：朽木难雕别作为。
第十一法：众鬼虽彰全不畏，第十二法：虽忧狐假虎威仪。
第十三法：鬼贼当时无畏忌，第十四法：传财太旺反财亏。
第十五法：脱上逢脱防虚诈，第十六法：空上乘空事莫追。
第十七法：进茹空亡宜退步，第十八法：踏脚空亡进用宜。
第十九法：胎财生气妻怀孕，第二十法：胎财死气损胎推。
第二十一法：交车相合交关利，第二十二法：上下皆合两心齐。
第二十三法：彼求我事支传干，第二十四法：我求彼事干传支。
第二十五法：金日逢丁凶祸动，第二十六法：水日逢丁财动之。
第二十七法：传财化鬼财休觅，第二十八法：传鬼化财钱险危。
第二十九法：眷属丰盈居狭宅，第三十法：屋宅宽广致人衰。
第三十一法：三传递生人举荐，第三十二法：三传互克众人欺。
第三十三法：有始无终难变易，第三十四法：苦去甘来乐里悲。
第三十五法：人宅受脱俱招盗，第三十六法：干支皆败事倾颓。
第三十七法：末助初兮三等讼，第三十八法：闭口卦体两般推。
第三十九法：太阳照武宜擒贼，第四十法：后合占婚岂用媒。
第四十一法：富贵干支逢禄马，第四十二法：尊崇传内遇三奇。
第四十三法：害贵讼直作曲断，第四十四法：课传俱贵转无依。
第四十五法：昼夜贵加求两贵，第四十六法：贵人差迭事参差。
第四十七法：贵虽在狱宜临干，第四十八法：鬼乘天乙乃神祗。
第四十九法：两贵受克难干贵，第五十法：二贵皆空虚喜期。
第五十一法：魁度天门关隔定，第五十三法：罡塞鬼户任谋为。
第五十三法：两蛇夹墓凶难免，第五十四法：虎视逢虎力难施。
第五十五法：所谋多拙逢网罗，第五十六法：天网自裹己招非。
第五十七法：费有余而得不足，第五十八法：用破身心无所归。
第五十九法：华盖覆日人昏晦，第六十法：太阳射宅屋光辉。
第六十一法：干乘墓虎无占病，第六十二法：支乘墓虎有伏尸。
第六十三法：彼此全伤防两损，第六十四法：夫妇芜淫各有私。
第六十五法：干墓并关人宅废，第六十六法：支坟财并旅程稽。
第六十七法：受虎克神为病症，第六十八法：制鬼之位乃良医。
第六十九法：虎乘遁鬼殃非浅，第七十法：鬼临三四讼灾随。
第七十一法：病符克宅全家患，第七十二法：丧吊全逢挂缟衣。
第七十三法：前后逼迫难进退，第七十四法：空空如也事休追。
第七十五法：宾主不投刑在上，第七十六法：彼此猜忌害相随。
第七十七法：互生俱生凡事益，第七十八法：互旺皆旺坐谋宜。
第七十九法：干支值绝凡谋决，第八十法：人宅皆死各衰羸。
第八十一法：传墓入墓分憎爱，第八十二法：不行传者考初时。
第八十三法：万事喜忻三六合，第八十四法：合中犯杀蜜中砒。
第八十五法：初遭夹克不由己，第八十六法：将逢内战所谋危。
第八十七法：人宅坐墓甘招晦，第八十八法：干支乘墓各昏迷。
第八十九法：任信丁马须言动，第九十法：来去俱空岂动宜。
第九十一法：虎临干鬼凶速速，第九十二法：龙加生气吉迟迟。
第九十三法：妄用三传灾福异，第九十四法：喜惧空亡乃妙机。
第九十五法：六爻现卦防其克，第九十六法：旬内空亡逐类推。
第九十七法：所筮不入仍凭类，第九十八法：非占现类勿言之 。
第九十九法：常问不应逢吉象，第一百法：已灾凶逃返无疑。
六壬毕法案录自叙

四书六经之文，灵如龟筮。余谓龟筮容有不准，而圣贤之言，则无一字一句或爽也。夫神有大小，职有短长。筮短于龟，不准即其短处。龟长于筮，有所长，亦未必无所短。且龟从筮逆，筮从龟逆，龟筮亦有时不相合，而犹待折衷于人。况奇、壬小技，犹难比于龟筮者乎？德生平所占多矣，兹录其经验者，不过十之一二，而此外之不验，何可指屈？则占卜其可尽恃乎？或曰：“既不足恃，何用学焉？”余曰：“文，艺也。卜，亦艺也！凡学百工技艺，皆自食其力耳。余性执，不善求馆，而今之学者，每以俸挟其师，又不能曲意俯就，故习文之下兼及众艺。不料粤寇猝至，得此以避凶，即得此以资生。虽曰小道，以视樗蒲之空误时光者，远甚矣。”或曰：“占有不灵，岂不贻讥素餐？”余曰：“作师作官，果人人实受其惠耶？何于卜而独苛也？”然而军营中一言得之，得失关乎亿万人之死生，所以楚北之胡宫保、长安之谭中丞，再三敦请，皆未敢就。或曰：“胡宫保不喜言数，其欲致之幕下者，非为此也。”余曰：“时在陕，路隔三千余里。徒以小人之腹遥度君子之心，既而归楚，知不以术数待余，甚悔之。然而人各有能、有不能，素未谙练军务，妄贪保举，殊属可耻，虽负东山之拔，却无南郭之羞，其得夫可相抵也。”或曰：“不仕无义，盍为隐？”余曰：“隐者，高士也。吾何敢？素有志于奔走，而沉滞科第，渐及老朽，难为役矣。”或曰：“录此何用？”余曰：“韩子有言，‘细大不捐’。与其蹈袭墨调为无用之文，不若一艺之小试，尚有资于日用也。况执艺以谏，亦何不可寓大于小哉噫？”向年家聘李寿昌先生教弟辈，得学六壬起式，时年十九岁。其后阅历于占验者四十余年，而究未能精。咸丰癸丑年江忠烈公岷樵臬楚时，访延署内一月，同幕有善化周顺堂兄讳安者，与德为心交，传以八门九星，此关军机，亦未敢练。旋忠烈公由江西巡抚安徽，德以父年高未能从，而顺堂兄亦从此别矣，今已作古，犹拳拳于中而不能已，故因录壬课并叙于册，以示不忘其所本焉。顺堂兄述其学传自李朗轩先生，盖楚南名士也。

条例

一，德初学起例，师即作古；其后罕遇南针，徒慨望洋，遂凭案录以参消息，日久积帙繁多，其较妥者梓之，以为后学之一助，若据为津要，则未敢也。

壬课书多，初学苦难扼要。前著《辨疑》，以卦体为纲；此编《案录》，以《毕法》为本，其中少参愚见，不泥古，究不离古学者。于《大全》中《卦体》、《毕法》两卷熟读有得，然后遍涉群书，庶胸有把握，不致茫无津涯。

二，占断起例及用工要诀，俱载《辨疑》，兹不复赘。惟于格局取用变通之方，更加体验。

原断有验有不验者，但依案而录之，以为考镜之资。譬若射之有鹄中者，留心其不中者，亦当反己也。

三，《毕法》格例，注于第一课，以便初学，一览了然。如引从格，初加某加干前，末加干后，余课遇此，只言格合引从，不再注，亦惜墨之道也。

四，案录只取妥协，不敢妄参臆见。间有变通处，可开觉悟之门，则于题目上加一单圈，以便留意参阅。

五、每课以圈为句，其于扼要处或变通处，则加双圈，使灿若列眉，不致为众说所纷也。

六、壬课虽属末学，亦必稍明易理，以达其源。参之人情物象以观其变，方能会通。若不熟格例，固不可；徒熟格例，亦无功也。

课例：

前后引从 庚日逢丁 天网自裹 太阳射宅

咸丰甲寅年巳月庚辰日辰时，占水府祠可久住否。

财 寅 后

文 未 空

子 子 蛇

后  勾  虎  贵

寅  酉  午  丑

酉  辰  丑  庚

戌亥子丑

酉    寅

申    卯

未午巳辰

正议

初传寅加干前，末传子加干后，为引从天干格。又初末夹拱天盘丑贵，为拱贵格，利于迁移。

问：庚逢旬丁，似有祸？

曰：静时见丁，又乘凶煞，须防祸动，现今逃难，最喜丁马；三传寅未子，名天地独通，反为吉。且日干加于财位，并许避难得财，丑命作贵，日墓有冲，亦非天网自裹。

问：动在何时、何事？

曰：此时所迁不远，仍是庙社之所。年终本省恐为剿贼，有贵相迎。以太阳加支，支乘元，上逢勾，故也。即不就，亦有远行，因太岁作马，断非寻常之动。

案验

是年粤寇犯楚，逃至江右袁州宜春县水府祠，占得此课，辛丑日果迁城隍庙。城隍，土贵神也。后胡中丞飞檄来聘，未就。自此之樊、之秦，转徒数千里，到处逢迎，未及于难，馆谷亦丰。

附议

问：何以分远近？

曰：干为现在，支为他处。丁马在旬内，岁马主远行。此亦想当然耳。阴神俱克干支，此处亦不可久。嗣后袁州被贼。

前后引从第一

甲寅年辰月丁巳日卯时，寓樟树，占往袁州，丑命卯年。

财 酉 阴

子 辰 龙

官 亥 贵

常  蛇  阴  合

未  子  酉  寅

子  巳  寅  丁

子丑寅卯

亥    辰

戌    巳

酉申未午

正议

问：干吉支凶，宜守本处？曰：此不可泥，须看课体如何。初末两贵引从行年，年上见天马太阳，命上见岁马日财，此为迁移之象。干上月马六合生日，与末传日马贵人相合，是迁而有庆也。

参议

问：涉害、度厄如何？

曰：由家至此，由此至袁，艰苦已遍矣。而支上蛇鬼虚惊尚不能免。子辈亦防疾厄，然三课上克，全赖一课上生，且得吉神，可免大凶。袁州必多遇贵人，宜结林下士。而正贵坐墓，勿容见也。

案验

至袁州，四月子日，谣传贼来，出走。次子大病，却无害。所交文士甚多，而衙门则不入也。

首尾相见二 众鬼不畏 交车相合

咸丰甲寅年戌月乙丑日申时，寓江西袁州府，占次子回家吉否。

子 巳 元

财 丑 龙

鬼 酉 蛇

元  蛇  贵  勾

巳  酉  申  子

酉  丑  子  乙

丑寅卯辰

子    巳

亥    午

戌酉申未

正议

三传鬼局，得日上子泄鬼生干，此行清吉无疑。但甲子旬首加干，癸酉旬尾加支，为首尾相见，即一旬周遍格也。末传又乘转煞，不免去而复来，交车相合，亦不离此地之象。

案验

先看此课，因末足抵支，谓可到家，且周遍交车，似送行之人，到家复转之象。讵料行三百余里，前路贼多阻隔，主仆皆转。盖转象已著，则支神不为本家而为本寓，自支传支，是仍不离此处也。

首尾相见二 旺禄临身 冬蛇掩目 魁度天门

咸丰甲寅年未月乙未日申时，寓袁州，占动静

财 戌 阴

禄 卯 龙

子 午 朱

合  朱  空  龙

巳  午  寅  卯

午  未  卯  乙

辰巳午未

卯    申

寅    酉

丑子亥戌

正议

格名周遍，事宜守旧。卯为木之旺神，又为日之禄神，卯加干上，曰旺禄临身，不可妄作。柔日昴星，名冬蛇掩目，象主闭藏，纵有虚惊，不能为害。且魁度天门，动则反有阻塞，不如不动之为妙也。

案验

拟赴粤东，旋闻有寇，致阻行程。九月命子回家，亦中途而返。

催官使者四 天网四张 庚日逢丁

同治癸亥年午月庚子日巳时寓汉阴占兴安狱匪确否。

鬼 午 虎

兄 酉 勾

子 子 蛇

虎  阴  后  朱

午  卯  寅  亥

卯  子  亥  庚

申酉戌亥

未    子

午    丑

巳辰卯寅

正议

白虎乘神克日，为催官使者。盖占官喜官，而白虎主道路、有威权，故名催官使者。此课鬼逢建旺，有官人占之，不惟赴任极速，且主风烈大臣，而常占则甚凶。况时用克日，四下生上，静坐必有奇祸，可喜末传子孙解网，中传又乘丁马，可以脱难，虽蒿矢遥射，贼必到此，宜速去之。

案验

果如所断

凡得蒿矢课，远贼必来，未可概言力轻也。

六阳数足五

咸丰壬子年酉月甲戌日未时，占县馆可就否。

子 午 蛇

财 辰 合

禄 寅 龙

蛇  后  元  虎

午  申  戌  子

申  戌  子  甲

卯辰巳午

寅    未

丑    申

子亥戌酉

正议

子、寅、辰、午、申、戌为六阳，课传全现，利于公干。五阳亦可取用。此课六阳数足，书院乃公举之地，似乎可就，然申鬼加支，支作日财，贪财必遭凶危，即申为旬空，虚惊亦所不免。

又《玉成歌》云：吉将遭伤求事阻。子为太岁生日，被元武乘神克之，末传青龙被申破禄，吉将皆伤，发用蛇逢岁破，而贼符又加干支，何可就也？

案验

是冬，贼人入县城蹂躏几次，残毁不堪。

六阴相继六 前孤后寡 二贵皆空

咸丰甲寅年戌月丁卯日午时王姓占祖坟

官 亥 贵

财 酉 阴

子 未 常

贵  朱  勾  空

亥  丑  卯  巳

丑  卯  巳  丁

卯辰巳午

寅    未

丑    申

子亥戌酉

正议

丑、亥、酉、未、巳、卯为六阴支，课传全见，又逢太阴，占主昏暗不明。若得吉神吉将及太阳旺气，犹可反明于暗中。奈财德空亡，初终又见孤神寡宿，此坟必丧成财之子，多出孤寡之人，衣食亦且艰难。

案验

八房所共之坟，四六已绝，其余有用者多少年亡，房房有孤寡，且贫苦。

旺禄临身七  魁度天门 虎视逢虎

咸丰乙卯年未月己酉日未时，谷城靳月卿占运货

兄 戌 阴

文 午 空

子 申 常

虎  常  龙  空

未  申  巳  午

申  酉  午  己

辰巳午未

卯    申

寅    酉

丑子亥戌

正议

午为日禄，即为旺神。干阴龙又生日，正宜守旧，不可妄作。况昴星虎视，又见白虎，河魁渡亥，须防寇贼惊扰，河路梗塞。

案验

贼果犯境，客途遭伤。

日禄临支八 交车相合 有始无终 闭口卦体  虎临干鬼

咸丰丙辰年巳月己酉日亥时，占保康县可寓否。

文 午 阴

官 卯 虎

财 子 勾

虎  阴  龙  常

卯  午  丑  辰

午  酉  辰  己

寅卯辰巳

丑    午

子    未

亥戌酉申

正议

日禄临支而克支，乘旺气，为赘婿当权。干支交车生合，利于合伙营生。然初传日禄，中传旬空，末传冲禄，有始无终之象。癸丑加甲辰为闭口，卯木贼符乘虎克日，不久此地即有寇至。幸遇旬空，只属虚惊，尚无大伤。凡三交四仲课，前无孟之可生，后无季之可藏，不可避难。

案验

彼此合伙，交情甚厚。奈秋冬寇至，其事不终。

避难逃生九 日禄归支

咸丰甲寅年卯月戊寅日申时，占往江右。

子 申 龙

财 亥 朱

鬼 寅 后

龙  常  朱  龙

申  巳  亥  申

巳  寅  申  戊

申酉戌亥

未    子

午    丑

巳辰卯寅

正议

《指南》云：“初中空陷末传助，在此艰难在彼丰。”如此课，初传申为旬空脱气，中传亥财落空，末传日之长生是也。又云：“干乘凶将支上吉，急往他方应有益。”如此课，日上青龙虽属吉神，而逢空内战，反为破耗之象。支上太常日禄又坐长生，宜避此方之难而就彼处之生。

案验

时贼逼乡邻，得此课，即于二月十五日赴江西省，三月迁袁州，六月楚北城陷，幸免污辱，而在袁自食其力，亦无庚癸之呼。

朽木难雕十  初遭夹克 交车相合

咸丰甲寅年未月庚戌日亥时，寓袁州，占往南省可否。

文 戌 合

官 巳 阴

子 子 龙

龙  阴  合  常

子  巳  戌  卯

巳  戌  卯  庚

子丑寅卯

亥    辰

戌    巳

酉申未午

正议

卯加申为就斫，如此课，卯值旬空，名朽木难雕，宜改途易业。然初遭夹克，见生不生，此时未可轻动，待末传青龙得水，主可飞腾而去。

案验

时值阻塞，未能动移。次年正月始行。

众鬼全彰十一 传遇三奇

咸丰丙辰年戌月己巳日巳时，罗姓占侄考试。

鬼 卯 合

官 寅 朱

兄 丑 蛇

合  勾  龙  空

卯  辰  巳  午

辰  巳  午  己

辰巳午未

卯    申

寅    酉

丑子亥戌

正议

众鬼克日，攻讦者多。然干上日禄，化鬼为生。传逢三奇，攻之愈力，收之愈切。是忌我者正所以助我也。但退茹课，当以退为进，府县考不必与争，院试学宪必定作主。辰作勾，巳乘龙，岁考不能进，必科考乃准耳。

案验

时县试攻落，府试未收，至院试进呈学宪，准收。科考乃进。

狐假虎威十二  三六相合 传财化鬼 辛日逢丁

同治癸亥年酉月辛卯日申时，寓高川，占晴。

文 未 虎

财 卯 后

子 亥 合

虎  合  贵  常

未  亥  寅  午

亥  卯  午  辛

丑寅卯辰

子    巳

亥    午

戌酉申未

正议    

雨煞作关，三六相合，水升火降，天雨连绵之象。发用逢空，难以动身。狐假虎威，似宜静坐，然三传助鬼，游都贼符入课传，此处难安。比用课，宜舍疏求亲。丁马克日，仍主于动。盖动喜丁马，不以祸讼。况亥制鬼，六合又利于潜逃乎？白虎主道路，天虽不晴，未日亦当冒雨而行。

案验

天雨一月，出旬乙未日，冒雨过险，越五日至汉阳坪，仅走百余里，闻汉中即于乙未日破矣。

附议

凡占不可举一废百，总要与时变通。如狐假虎威，须看三传，鬼多无制，当如是讼。此课支上与末传亥水子孙有救，则应去此就彼、以避难而逃生也。

鬼贼当时十三

咸丰甲寅年申月乙丑日寅时，占来人。

鬼 酉 合

财 丑 后

子 巳 虎

合  虎  贵  勾

酉  巳  子  申

巳  丑  申  乙

酉戌亥子

申    丑

未    寅

午巳辰卯

正议

此课申德加干，静坐自有德合。支与三传会鬼，此时当旺，不足为忌。又干阴有子水，以泄鬼生日，所谓“众鬼虽彰全不畏”是也。然初克末脱，终无所益，现为众议所挠，必不能来，后即相邀可无往也。

案验

初果阻，后屡请未去。

传财太旺十四

同治甲子年巳月乙酉日子时，占吴孙二姓争婚

财 丑 蛇

财 戌 阴

财 未 虎

合  空  阴  蛇

卯  午  戌  丑

午  酉  丑  乙

寅卯辰巳

丑    午

子    未

亥戌酉申

正议

正贵临时生日，必告官乃息。盖三传递刑，干支上神六害，是居间人难以和解。子贵与干上丑合，又冲支上午，此妇仍归原夫。但初蛇末虎，吴胆怯，孙姓强悍。日禄坐于脱空之方，吴必为孙所挟，得遇贵人相扶，可以制胜，但破财有所不免耳。

案验

时江南贼过，嫠饥无托，吴与孙同往聘焉。先为孙择一妇，妇嫌孙陋而意属于吴。凭媒书庚将婚，妇令吴仰天焚香誓勿悔，复为孙聘，其貌与孙相若，同行月余矣。及至楚界，孙所聘者在路病，故孙恃族众，挟吴到家，逼令书字还其妇，妇以死誓，中人解之不听，鸣官归吴。中人劝吴稍补其聘仪焉。盖酉支为死气，为日鬼，上加午火为脱空，此因妇死而话空也。

传财太旺第十四 交车相合 首尾相见

咸丰丙辰年午月壬午日亥时，张姓占往兴安。

官 戌 虎

财 午 阴

子 寅 合

虎  合  朱  阴

戌  寅  卯  未

寅  午  未  壬

酉戌亥子

申    丑

未    寅

午巳辰卯

正议

午火财逢月建，传会财局，过旺反主财亏。虽交车相合，利于合伙营生，而干支上神彼此互脱，究竟不利。且虎鬼斩关，又逢岁破。必因寇盗而致破耗。惟末传子孙制鬼，干支阴合两神可以脱难。

案验

与杨姓合伙运货，上行遇土匪滋事，大折其本。

脱上逢脱第十五 水日逢丁  非占勿言

同治甲子年未月癸卯日辰时，有人占病。

鬼 未 朱

文 酉 勾

兄 亥 空

朱  贵  贵  阴

未  巳  巳  卯

巳  卯  卯  癸

未申酉戌

午    亥

巳    子

辰卯寅丑

正议

支上巳脱卯，贵脱巳，为脱上逢脱。干支并阴神又逶迤脱去，且巳火旬空，兼名脱空格。其家虚耗非常，而病却无时。蒿矢射日，土乘朱雀发用，先起于洋烟，中传疫煞加未，乘虚而染时症，可喜日上卯木子孙为救，当求东方之医，治之必愈。

案验

病愈而归，其妻自缢。盖正时天后乘墓伤干，水日逢丁，巳火财空，又逢亥水死气冲克，其象昭然。但非占现类勿言之耳。夫以善门而遭凶事，且以少年老成，而忽焉变常。易曰：家道穷必乖，此亦气运所致。然危者使平，人力自可回天，慎勿因穷而益趋于穷也。

空上逢空第十六

咸丰甲寅年酉月己酉日酉时，谢姓占年将。

财 亥 合

文 午 阴

兄 丑 龙

合  常  蛇  空

亥  辰  酉  寅

辰  酉  寅  己

子丑寅卯

亥    辰

戌    巳

酉申未午

正议

日上寅为旬空，又遇天空，凡占主指空话空，全无实象。此占年将，须防用人脱耗财物。发用亥财乘马投墓，午加亥位，又为阴临阴绝，有克妻之凶。

案验

本月妻已死，雇工脱耗亦见。天空属戌，戌为奴故也。

进茹空亡第十七

同治癸亥年酉月丁丑日辰时，寓高川，占汉中府贼势。

财 申 合

财 酉 朱

子 戌 蛇

常  元  朱  合

卯  寅  酉  申

寅  丑  申  丁

午未申酉

巳    戌

辰    亥

卯寅丑子

正议

此课不以空亡退步论，专看宾主内外。支为主，元武贼符自上克之，支之二课为内，申酉自外冲之。又干支罗网，三传联茹，重围匝地，无隙可逃。卯酉相冲，门户破败不可以保。

案验

围久粮空，兵勇自溃，贼匪乘虚而入。而自军兴以来，惟汉中持守年余，皮靴药材食尽，饿莩枕藉，城陷无人可掳，虽睢阳不过如是哀哉。

附议

问：申酉旬空，似不足畏。

曰：酉为建旺，不可谓空。长围不解，又岂可以一旬论乎？

进茹空亡第十七

咸丰甲寅年辰月辛亥日酉时，寓江右城外，占进退。

文 丑 龙

财 寅 勾

财 卯 合

龙  空  空  虎

丑  子  子  亥

子  亥  亥  辛

午未申酉

巳    戌

辰    亥

卯寅丑子

正议

三传丑寅卯进茹，中末逢空，宜退而不宜进。且正时元武临门，关墓旬尾发用，必因西方门户之处有贼犯境，故城中闭关，进则无益。然退后，亥子又是脱气，干支乘虚空，亦不可以坐守，惟合干支三传更进一步，便逢辰土建旺，庶可相生。

案验

本月底上游五百里至袁州颇相安，江西省旋因武宁失守闭城，城外寓处亦毁。盖辰属土，为州城，故应袁州二字，乘朱雀作文书，是以笔墨为生涯也。

脚踏空亡第十八

咸丰甲寅年巳月戊申日酉时，浙江吴姓占终身。

鬼 卯 勾

鬼 寅 龙

兄 丑 空

蛇  贵  勾  合

午  未  卯  辰

未  申  辰  戊

辰巳午未

卯    申

寅    酉

丑子亥戌

正议

退茹逢空亡，宜进步。如此课，三传卯寅丑皆空是也。木鬼重逢，血支加干，午蛇克申支，不免脾虚肺伤。课名退茹，必有吐血之症；丁马加支，六月必归，寿防不永。

案验

果抱血症。

胎财死气第二十

咸丰甲寅年申月戊辰日酉时，谢姓占家宅。

财 子 龙

子 申 蛇

兄 辰 元

蛇  龙  朱  空

申  子  酉  丑

子  辰  丑  戊

丑寅卯辰

子    巳

亥    午

戌酉申未

正议

子为日财又作日胎，三六相呼，干支相合，主妻有孕，胎逢月内死气，孕必有损，损后复孕，以中传月建助财故也。

案验

先损复孕已准。

交车相合第二十一  两贵受克 人宅受脱

咸丰甲寅年卯月乙未日申时，占江右寄寓久暂。

官 申 贵

财 戌 阴

文 子 常

元  后  贵  朱

亥  酉  申  午

酉  未  午  乙

未申酉戌

午    亥

巳    子

辰卯寅丑

正议

正贵加午，幕贵加戌，俱受克制，不可干贵。以贵人自顾不暇也。乙生午，未生酉，干支俱受上神脱耗，占宅主盗。凡占亦主彼此虚耗，虽交车相合，而未支脱午，支上酉又克日干，外面相关而内怀脱克，不可以利断也。近城内外，俱难久居，须向亥水长生方，再进四百里，方可驻足。

案验

时居江右城外一月，即赴袁州，其后贼据武宁，逼近省垣。

上下皆合第二十二  闭口卦体

甲寅年子月甲寅日巳时，寓袁州，占着人送信本省。

财 丑 贵

文 亥 常

文 亥 常

后  常  后  常

申  亥  申  亥

亥  寅  亥  甲

寅卯辰巳

丑    午

子    未

亥戌酉申

正议

干支上神皆作六合，占主二人同心。又八专课，如八家共井、同力合作之象。交车长生，宜在此处结宾主、谋生理，以为久远之计。若占行程，阳主超进，岁日二马原是动象，奈发用逢空，亥作闭口，动必有阻，亦“进茹空亡宜退步”之例也。两贵坐狱，二马交克，干支丑财旬空，必饷运不继，官兵失利，贼复壅塞，致道路不通耳。

案验

果信不能通，次年春自袁州回到长沙，闻贼又陷本省，致阻行程，其后袁州亦失，而原断宜为久远者则误矣。盖阴神俱克干支，为左右献城之象。八专彼此相同，是楚与袁皆不能安也。二马并冲，自当远颺，不可以坐而受生之例泥之。且长生作闭口，是父母之邦不通也。

附议

凡合则静，冲则动。文书作闭口而合干支，信自不通，阴神冲干支，是身必动也。然生作闭口，见生不生，申在西南，马主道路，故次年寅月冲马，向西南而走。阳主外，阴主内，阳日日阳顺行三，所以仍逃在外省也。申为兵煞，然鬼化为生，不至伤身，但受奔走之苦耳。

自支传干第二十三 闭口卦体

咸丰甲寅年酉月甲申日申时，熊姓占家宅。

子 巳 朱

禄 寅 龙

文 亥 常

龙  朱  后  常

寅  巳  申  亥

巳  申  亥  甲

寅卯辰巳

丑    午

子    未

亥戌酉申

正议

初传支上神，末传干上神，为自支传干，占事皆起于人。支神克日，上见劫煞，必家有凶人为首劫掠。子孙太阳，其护救亦在家人也。后临干鬼，巳作闭口，不能大逞其凶。

案验

四月见劫耗，所指亦准。

自干传支第二十四

同治癸亥年午月丙寅日未时，寓漩窝，吴生闻警，占家中人口吉否。

禄 巳 勾

财 申 蛇

文 寅 虎

虎  虎  勾  勾

寅  寅  巳  巳

寅  寅  巳  丙

巳午未申

辰    酉

卯    戌

寅丑子亥

正议

初传由干发用，末传归于支神，为自干传支格。占事主我去求人，成就费力。此课乃自馆归家之象，但游都白虎加支，初中贼符递刑，由外而内，贼人必入境。可喜支作长生，人口清吉，无忧。

案验

果如所言。

庚日逢丁第二十五

咸丰乙卯年未月庚子日午时，谷城邓姓占年运。

财 寅 蛇

财 卯 朱

文 辰 合

蛇  贵  元  常

寅  丑  戌  酉

丑  子  酉  庚

午未申酉

巳    戌

辰    亥

卯寅丑子

正议

干乘羊刃遁丁克日，每因兄弟致起争端，且摇动不定，难安常业，墓神加支，宅亦昏昧，蛇朱相乘，三传生起正时午火，必有火烛之惊。幸寅为月德，支属子水，可以化解。

案验

果因弟屡见官非，逃亡数次，前一日见火，亦为弟所致。

庚日逢丁第二十四

咸丰丙辰年丑月庚子日辰时，周友避难兴安，占回省。

鬼 午 龙

财 卯 朱

子 子 后

龙  常  蛇  勾

午  酉  寅  巳

酉  子  巳  庚

寅卯辰巳

丑    午

子    未

亥戌酉申

正议

比用课，移远就近，纵不到家，亦在邻县。常乘丁马，眷属必行，但卯为舟车，逢酉冲破。青龙克日，财爻助鬼见朱，官符逢勾，恐有见官之事。

案验

下流贼退，携眷至天门寄寓。次年二月，汉中货船到紫阳破坏，被人抢夺，鸣官。

辛日逢丁第二十四 交车相合

咸丰甲寅年酉月辛亥日子将，彭姓占弟病。

文 未 蛇

子 亥 龙

财 卯 元

蛇  元  贵  常

未  卯  午  寅

卯  亥  寅  辛

酉戌亥子

申    丑

未    寅

午巳辰卯

正议

辛日逢旬丁，为日之暗鬼。丁马动象，看所乘何支，便知其凶祸之由。如此课，丁乘未作父母爻，其病由祖父之坟有蚁伤棺，以致子孙受克。三传会木，木空则折，其病不治，干阴火克肺金，必吐血痨症也。

案验

弟抱血病半载，祖坟有蚁，已请地师，云父母坟亦不佳。

水日逢丁第二十六

咸丰辛亥年酉月癸巳日午时，原任武昌清军府赵公占进京。

鬼 丑 勾

兄 亥 空

文 酉 常

勾  朱  常  空

丑  卯  酉  亥

卯  巳  亥  癸

卯辰巳午

寅    未

丑    申

子亥戌酉

正议

勾朱相会，定有官讼。丁马作财，岁逢天空，利于奏对。但逆间课，不无阻隔耳。

案验

先因下员案件羁累，不能进京。旋奉檄调松江府，并不待赴京引见。原断未及此，复玩之，巳贵加命，而幕贵又助之；亥为天诏，作太岁，乘丁驿二马，加于干上，乃天子诏遣之象。三传虚一待用，命上巳贵凑合全局，正当时旺，逆间不足虑也。

问：回环课宜去而复来？曰：丁驿二马冲支不复还矣。

传财化鬼第二十七 辛日逢丁

咸丰甲寅年辰月辛未日巳时，占往株树潭。

子 亥 合

财 卯 后

文 未 虎

后  虎  常  贵

卯  亥  午  寅

亥  未  寅  辛

酉戌亥子

申    丑

未    寅

午巳辰卯

正议

课上有鬼，三传会财以生之，为传财化鬼格。切不可求财。如此课，三传亥卯未，第二课与正时见巳午是也。且辛日逢丁，游都加干，动必遇贼。比用课以舍远就近为安。

案验

四月初八，贼劫株树潭时避杨家，颇安，离城仅五里耳。

传鬼化财第二十八 丧吊全逢

咸丰甲寅年巳月丙申日子时，余姓占妻病。

鬼 子 蛇

财 申 元

子 辰 龙

蛇  龙  阴  朱

子  辰  酉  丑

辰  申  丑  丙

丑寅卯辰

子    巳

亥    午

戌酉申未

正议

胎神发用，天喜加日。此妇已有胎矣。鬼胎作吊客，子爻乘丧门，生女不育，而妻亦自死而致生。盖三传会鬼，初末逢空坐空，独留中传财爻，为传鬼化财格。凡占求财，则主危中得财。此课占妻病亦由死中得生。又查长生加命，岁对入中传，合而能破，妻可救。但防兄弟有不妥耳。

案验

果有孕。

眷属丰盈第二十九 所筮不入

咸丰甲寅年巳月乙酉日巳时，占寄家信。

官 申 贵

文 子 勾

财 辰 常

元  龙  勾  贵

巳  丑  子  申

丑  酉  申  乙

酉戌亥子

申    丑

未    寅

午巳辰卯

正议

三传会局，脱支生干，主宅狭人旺。如此课，干乙支酉，三传会水，生干泄支，是人多而屋少也。若占信，以朱雀为类神，虽不入课传，亦须凭此以断。三传会水克制朱雀，信有阻滞。

屋宅宽广第三十 魁度天门 六爻现卦

道光辛亥年未月戊子日未时，现任黄陂县翁明府占到任。

兄 戌 元

子 酉 常

   子 申 虎 游都
元  阴  朱  六

     戌  亥  卯  辰 关神
亥  子  辰  戌

辰巳午未

卯    申

寅    酉

丑子亥戌

正议

三传戌酉申，全备西方，脱戊干之土，生子支之水，占家宅主屋多人衰，此闲官星。魁度天门，得日上辰土冲关，可免阻隔。然辰命上见卯官，三传会子孙克之，非吉象也。游都作虎，元武劫财，须防西方肃杀之凶。

案验

次年西贼破省，黄陂失守。

三传递生第三十一

咸丰甲寅年酉月乙巳日酉时，占与人相约成否。

子 午 空

财 丑 后

官 申 勾

龙  贵  空  蛇

未  子  午  亥

子  巳  亥  乙

子丑寅卯

亥    辰

戌    巳

酉申未午

正议

发用天空脱日，初时不就，且有疑忌之言。初生中，中生末，末生日上神，又生干，乃相助之人转因别处之助以助我也。末传日德，日上长生，事必有成，且二财并见，不止一处，丁驿重逢，必有远行。

案验

此为路费占也。果所约者复有馈赠之助，而挹彼注兹，先阻后遂，其说亦准。但魁罡加临卯酉，津梁阻隔，半途而返。

三传递生第三十一

同治甲子年戌月丙辰日酉时，徐姓占家宅。

兄 午 虎

子 丑 朱

财 申 元

虎  贵  常  蛇

午  亥  未  子

亥  辰  子  丙

子丑寅卯

亥    辰

戌    巳

酉申未午

正议

胎神加日，财乘生气，占宅主有孕妇。然必先堕而后受更的。何也？丑为腹，逢旬空，带死神，居中传，与日上鬼胎相合。初传却逢岁破，是胎破而腹空矣。末传申财生气乘元，故为复孕之象。但恐是瓦兆耳。病符临宅克日，家有病人，坐制不妨。

案验

果是六月小产复孕未冲丑腹故也。

三传递生第三十二 空上逢空

咸丰乙卯年未月丙申日戌进，黄姓占逃亡，戊戌命。

禄 巳 空

文 寅 合

官 亥 贵

合  空  贵  合

寅  巳  亥  寅

巳  申  寅  丙

寅卯辰巳

丑    午

子    未

亥戌酉申

正议

此课闭口，以旬尾癸卯加甲午旬首也。占逃亡，闭塞难行。三传不离四课，去而复来。支上巳为张姓，其数则四十里也。日马加巳，必在张姓之家。

问：戌命作日墓，亥水死气克日，日禄逢空，得无有凶信乎？曰：日乘长生，三传递生，何患之有？

案验

果如所占。

三传互克第三十二 末助初财

甲寅年巳月乙酉日辰时，梁姓占终身。

财未后

文子勾

子巳元

后  空  空  蛇

未  寅  寅  酉

寅  酉  酉  乙

戌亥子丑

酉    寅

申    卯

未午巳辰

正议

初传克中，中传克末，末克日上，酉克日干，为三传互克。三下克上，又名长度厄，主一身辛苦，众人欺压之象。初传妻财空墓，而末传助之，应主断弦再续。天罡加亥，斗系日本，父母早亡，祖业空虚。末传子临月建，晚子可许。又生初财，白手成家，衣食不亏。

案验

幼失父母，多受欺凌，中年丧妻，复娶得一子。

附录

北门衣店黄维型占妻终身，亦得此课。其妻少孤苦，多生女不育。现有身孕。戌月辛未日临盆，子手先出，须臾母子俱死，以初传天后逢空内战，蛇乘死气，克日故也，又虎卯加戌，其生有探盐之象。

有始无终第三十三 旺禄临身

同治癸亥年申月乙丑日午时，占寓所吉凶。

文 子 常

文 亥 元

财 戌 阴

元  常  空  龙

亥  子  寅  卯

子  丑  卯  乙

辰巳午未

卯    申

寅    酉

丑子亥戌

正议

初传六仪乘太常生日，情意相孚，礼仪亦好。惜中末逢空，干支相刑，游都贼符并见，此地不免寇盗之惊。青龙为万里翼，又见丁马，酉月一冲必动，未可以旺禄临身拘也。

案验

所占已符。

有始无终第三十四 退茹空亡

道光庚戌年丑月乙酉日丑时，万姓占来年设砚。

官 申 常

财 未 虎

子 午 空

虎  常  朱  合

未  申  寅  卯

申  酉  卯  乙

辰巳午未

卯    申

寅    酉

丑子亥戌

正议

旬首自支发用，为六仪格。彼来求我，礼仪甚好。但德入鬼乡，为邪正同途，中末空亡，有初鲜终。财逢月破，日墓又值旬空，所入不逮所出，此华而不实之课也。

参议

问：退茹空亡宜进步，岂可半途而止乎？曰：日德发用，进则宜矣。然自申再进一步，则逢酉鬼，不如退之为安也。

案验

此系公请，其中有德有鬼，来聘意诚，后有微嫌。明年秋末因事远行，虽未终局，亦无隙末之形。

苦去甘来第三十四

咸丰甲寅年戌月己未日巳时，钟姓占子从军吉凶。

鬼 卯 合

文 午 空

文 午 空

龙  空  龙  空

巳  午  巳  午

午  未  午  己

辰巳午未

卯    申

寅    酉

丑子亥戌

此子自败营逃出，已逆回三位矣。盖初传卯木克日加命，末传日禄生干，引鬼为生，由险得夷，是谓苦去甘来。凡占逃亡，最喜天空、青龙及丁驿二马诸神生日，可无忧矣。

案验

果逃出无事。

苦去甘来第三十四 乐里生悲

咸丰丁巳年丑月丙寅日巳时，罗生占馆。

鬼 子 合

子 未 阴

文 寅 贵

虎  贵  阴  合

辰  酉  未  子

酉  寅  子  丙

子丑寅卯

亥    辰

戌    巳

酉申未午

正议

初传日鬼，人必疑忌。末传逢生，究竟有成。乃苦去甘来之象。且比用主和，而首尾相见，占事不脱。但长生见克，又乐里生悲之象。支阴辰脱日而合酉，是邻泄我财也。

案验

馆事先少后多，年终又去其半，为本家代移货物，亦受其累。

人宅受脱第三十五 贵人蹉跌 天网四张

咸丰丙辰年申月戊子日寅时，寓兴安，占买皮纸下河口。

官 卯 常

文 午 后

子 酉 朱

后  常  勾  蛇

午  卯  亥  申

卯  子  申  戊

申酉戌亥

未    子

午    丑

巳辰卯寅

正议

日贵临夜，夜贵临日，又居辰戌之方，事必反复不安。天网四张，干支逶迤脱去，东北定有兵变，河口恐其震动，不可下行。末传虽有子孙解网，而朱破碎，亦主船户口舌破耗。

案验

八月襄樊土匪滋事，上行船户多勒耗。

干支皆败第三十六 胎财生气

咸丰甲寅年申月壬申日未时，刘姓占阴地。

财 午 元

鬼 辰 后

子 寅 蛇

后  元  常  虎

辰  午  未  酉

午  申  酉  壬

卯辰巳午

寅    未

丑    申

子亥戌酉

正议

长生前一位沐浴即为败神。如壬干败酉，申支败午是也。干支阴神克日，又逢寡宿日墓，主出孤寡之人。午为日胎，又为日财，乘月内生气，末传子爻太岁临之，今年有协孕之兆。

案验

所断已准。

干支皆败第三十六 首尾相见

咸丰乙卯年未月丙申日酉时，有人占进退。

子 丑 朱

官 亥 贵

财 酉 阴

龙  虎  朱  勾

辰  午  丑  卯

午  申  卯  丙

卯辰巳午

寅    未

丑    申

子亥戌酉

正议

丙败于卯，申败于午，人宅俱难成实。日上卯木文书，亦有笔墨行涯。然卯乘勾而丑逢破，总属虚花。支受虎克，屋舍将为贼摇，破碎月破乘朱发用，传入贵人之方，官讼难免。逆间为倒拔蛇，一时不能退身，首尾相见，去而复来，始终不离此处。

案验

此人以讼笔为业，所入皆浪用。现为人控未结。次年土匪起事，挈家远飏，贼退复来，迄无所成。

末助初传第三十七 二贵皆空 初遭夹克

咸丰甲寅午月丁丑日巳时，胡姓占财。

财 酉 朱

官 亥 贵

子 丑 阴

空  常  贵  朱

巳  卯  亥  酉

卯  丑  酉  丁

未申酉戌

午    亥

巳    子

辰卯寅丑

正议

初传酉贵旬空，中传亥贵坐空，如考试已蒙推荐，被人挽越，误报同名之人，是虚喜而已。此课占财夹克，初去不利，并遭口舌，中有凑合之巧，末助初财，又逢天喜，终局更佳，但所得终无实象耳。

案验

正时未加巳，土中有火，支上木土，支阴见火，断为掘煤之事。果初不见碳，后始有获。

闭口卦体第三十八

咸丰丙辰年申月丁卯日酉时，占赁屋。

官 子 合

财 酉 贵

禄 午 元

贵  合  勾  虎

酉  子  丑  辰

子  卯  辰  丁

寅卯辰巳

丑    午

子    未

亥戌酉申

正议

六合乘贼符遥克日干，末传元武克日禄，防有兵警以致破耗。幸遥克，不在近处；日上有子孙以制之，不能到城。然课名闭口，城门必闭，卯酉相冲，人心动摇，不如城外之为安也。

案验

时自郧阳来兴安，寓新城文姓宅，占得此课。八月迁河北，冬月平利县土匪起，兴安闭城月余，得官兵杀贼数十人，遂平。以六合乘死气作闭口，不能猖獗故也。

闭口卦体第三十八 鬼临三四

同治乙居年申月壬戌日酉时，李姓占结绝事。

财 巳 贵

子 寅 合

禄 亥 空

蛇  阴  贵  元

辰  未  巳  申

未  戌  申  壬

寅卯辰巳

丑    午

子    未

亥戌酉申

正议

丑时作闭口，无情者不得逞刁。绝神发用，利于了结，不可深交。鬼临三四，为蜮不止一人。然坐而不动，以受干上之生，彼自无能为也。初财逢劫，破耗已见，无庸追悔，中传六合生财，外有贵人相助，以补其空。

案验

此因初交不慎，被其拖累，其事未终，将有骗局，理亏自止，贵人之助亦验。

问：三传递生如何？

曰：绝神逢生，主旧事重新。此时六合月破，故合而未终。到寅年卯月仍有凑合得兴。盖此系文书事，真朱乘卯，来春逢旺，必应递生之义。但驿马主动，孟神主远，非可近取也。

太阳照武第三十九 末助初传 催官使者 交车相合

咸丰丁巳年申月己丑日子时，自梦回家甚急因占。

文 巳 元

兄 戌 朱

鬼 卯 虎

合  阴  元  勾

亥  午  巳  子

午  丑  子  己

戌亥子丑

酉    寅

申    卯

未午巳辰

正议

元武乘巳，巳为太阳，名太阳照武。末传虎乘干鬼，为催官使者。三传巳戌卯，又曰铸印。此课利于干官擒贼。然水遭夹克，铸印不成。禄马逢空，有名无实。且交车合而上下冲，合中必破。初传夹克，亦不由己，尚以恬静为安。但末助初生，恐有文书相催耳。

案验

秋季楚北胡中丞传檄，敦请入幕，县禀远行。张观察复信寄陕西相邀，自揣蹇劣不堪录用，而兴安诸徒维系亦切，遂婉谢之，后数月中丞丁忧。

初末后合第四十 干支相刑 自墓传生

同治癸亥年午月丙寅日亥时，同乡有人占汉王城后穴。

子 戌 后

兄 午 虎

文 寅 合

虎  后  阴  朱

午  戌  酉  丑

戌  寅  丑  丙

丑寅卯辰

子    巳

亥    午

戌酉申未

正议

初传天后，末传六合，为泆女课。占婚主先奸后娶，故云不用媒。然必再见元武、太阴、天空、及咸池、邪神等煞，或兼芜淫格，方可如此断。不然未可妄言也。尝见闺门端肃，亦得此课，只是妇家先有意耳。兹占买穴，虽云三合，藏风聚气，而干支相刑，时贵克日，恐有官非。且自墓传生，宜向父母之邦以取佳城也，此地不可妄贪。

案验

得此断遂止，不久鸿归安宅矣。

干支禄马第四十一  三传递生 日禄临支 宾主相刑

咸丰丙辰年巳月丙申日子时，黄姓占寄考。

禄 巳 空

官 寅 合

财 亥 贵

合  空  贵  合

寅  巳  亥  寅

巳  申  寅  丙

寅卯辰巳

丑    午

子    未

亥戌酉申

正议

日马加干，日禄加支，为富贵课。兼以三传递生，正贵入传课，必售无疑。日临支而克支，为赘婿，寄考之象也。干支相刑，有德化之，虽小有言，无碍于考，然终不免俯就于人。而发用空上逢空，亦难成实。不如寅木长生为父母之邦，与正贵相合，仍归本籍为妙。

案验

本年寄籍，众口沸腾，已经调和，县府考起，院试报罢。次年亦如之。戊午年回籍入泮，时年二十四岁，两贵拱年故也。此课不从赘婿长生着想，而况干为外，支为家，则误矣。

干支禄马第四十一

咸丰丁巳年寅月壬申日酉时，寓漩窝，占起房。

财 巳 贵

文 申 合

禄 亥 空

元  空  贵  元

寅  亥  巳  寅

亥  申  寅  壬

申酉戌亥

未    子

午    丑

巳辰卯寅

正议

问：日马加干，日禄加支，又作六合，两贵夹拱丑命，正贵逢太岁发用，此真富贵课也，况日禄加支而受生，此房应大利于人。曰：课名遥克，马逢月建，主动而远寻也。干上寅脱我，支申作长生，是宜去此而就彼也。

参议

问：日禄归支，岂非反梓乎？曰：遥克用在二课，又名近射，远而不远也。况四下生上，外吉内凶，不可回家。申支长生在中传，末传日禄遇旬空，是宜中途而止也。

问：课名富贵何兆？曰：弹射力轻，辰加丑，主藏名。又逢日墓临命，富贵不显，子旺而生太岁，禄空而冲太岁，不利身而利后人。贵人作财，巳为四数，当有顶戴四人寄书相迎，仍以舌耕为业。正时酉鸡生日，巳火贵人发传，丑日三合，家丁必来。巳为荆楚，两贵拱命，本省虽有贵人远引，末传旬空，恋生不能就。

案验

癸丑日兴安旧寓家丁果携生监四人书到，次日甲寅即行。冬季湖北中丞、观察俱有信邀，未就。癸亥年贼至兴安，携眷归家，无以为生，仍设砚于中途西南方。

干支禄马第四十一 闭口卦体

咸丰癸丑年辰月壬寅日丑时，署汉阳二府占上任。

财 巳 贵

子 寅 合

禄 亥 空

元  空  贵  元

申  亥  巳  申

亥  寅  申  壬

寅卯辰巳

丑    午

子    未

亥戌酉申

正议

日禄加支，日马加干，为富贵课，兼之太岁、天诏加命，必主升迁。但四课不全，未能满任。正贵旬空，幕贵闭口，贼符游都加干二课，印绶逢岁月二破，必因贼到而逃往家乡。盖天空主逃亡而干神又归支也。

案验

时拟次日摄篆，余曰：发用逢空，出旬方可。曰：已奉札矣。奉札亦不行。果至乙巳日到任，次年春贼至，弃官逃于家。

传遇三奇第四十二 互旺皆旺 前后引从 首尾相见

咸丰甲寅年午月壬申日午时，寓袁州，占往下埠卖卜。

官 丑 阴

子 寅 后

子 卯 贵

虎  空  阴  元

戌  酉  丑  子

酉  申  子  壬

午未申酉

巳    戌

辰    亥

卯寅丑子

正议

三传乙丙丁，兼丑为旬奇发用，酉为日奇加支，真三奇格也。初末引从丑命，两贵夹拱卯年，初传天喜，中末丁驿二马，原为迁移吉象。然干支皆旺，首尾相见，现在却不能迁，即暂有所出，亦去而复来，惟待卯年丁马冲破支网，始可动，亦不在下埠。

案验

卯年寅月自江西至湖南，又走荆襄，至谷城，历郧阳，后馆于秦之兴安府。屡蒙大宪拔擢，无才应聘，福甚薄矣。何奇之有？但以流离之子，委琐不堪，而诸生济济，自各府县来者，当以数百里计。庸夫得此，亦颇不辱，鸿飞十年，又应一旬周遍之义，神明指示昭然，初念不及此，而事后始知也。

贵人六害第四十三 魁度天门

咸丰乙卯年午月甲申日申时，谷城陈姓占讼。庚午命。

文 子 虎

文 亥 常

财 戌 元

蛇  贵  虎  空

午  未  子  丑

未  申  丑  甲

辰巳午未

卯    申

寅    酉

丑子亥戌

正议

课名联茹，事因牵累，不关紧要。然干阴与贵人六害，干又克贵，魁度天门，有口难辩，反受屈抑。比用课总宜和息，元武临财，游都加日，支虎克干，防有寇贼之惊。

案验

悉如所断。

课传俱贵第四十四 干神归支

咸丰癸丑年辰月丁巳日未时，寓省垣，占去就。

财 酉 朱

官 亥 贵

子 丑 阴

朱  勾  贵  朱

酉  未  亥  酉

未  巳  酉 丁

未申酉戌

午    亥

巳    子

辰卯寅丑

正议

课传五贵，而末传又是贵人本家，此例邵子名为遍地贵人，无所依倚之状。虽举荐者多，终属无益。况干神归支，正宜回家静守。

案验

时省中多有挽留，决意归去。嗣后贼兵复至，官吏一空。

昼夜贵加第四十五 三传递生

咸丰甲寅年午月癸亥日戌时，袁州西门费秀川先生占京信。

鬼 未 常

财 巳 阴

子 卯 贵

常  空  空  勾

未  酉  酉  亥

酉  亥  亥  癸

卯辰巳午

寅    未

丑    申

子亥戌酉

正议

凡幕贵加年命发用，占考得中，占仕升迁。如此课，巳加未年，乘丁驿二马入传，又得卯贵助之，必膺两贵保举，未土遥克发用，支神加干，未月定有好音到门。正时戌印乘龙，初传未绶乘常，俱得相气，亦荣升之象。

案验

现任户部主事，六月来报，果升员外郎。

附议

凡幕贵加年命为林下贵人，占官非告退则主丁忧，此课两贵递生，故以升官论。

昼夜贵加第四十五

咸丰丙辰年戌月癸未日巳时，杨姓占收考。

财 巳 贵

子 卯 朱

鬼 丑 勾

朱  贵  常  空

卯  巳  酉  亥

巳  未  亥  癸

卯辰巳午

寅    未

丑    申

子亥戌酉

正议

勾陈克日，考必攻讦。然卯木子孙制鬼，攻之无嫌。正时贵德临支发用，中传幕贵助之，必得两贵提携。神将俱逆，先有所阻，后必有成。巳为四数，名数应在第四，本届岁考不济，巳年科考准进。

案验

县考攻落，学院作主书考，名数、年分亦准。

昼夜贵加第四十六  虚一待用

咸丰乙卯年酉月丁巳日午时，张仲达夫子寓樊城，占赴荆州差事。

子 丑 朱

官 亥 贵

财 酉 阴

朱  勾  勾  空

丑  卯  卯  巳

卯  巳  巳  丁

卯辰巳午

寅    未

丑    申

子亥戌酉

正议

问：课传五阴，昏迷之象？曰：三传逆朝于干，由暗投明也。初丑末酉，自衰传旺也。时逢日禄，命上长生，皆阳将也。辰命乘青龙作太阳临午，又日丽中天之象，未可昏迷论也。荆州分野在午，命坐生方，此去可以得志。

问：贵人坐空受制，奈何？曰：初空末助，先虚后实，官星乘马，退则陷空受克，进则出空受生，且天空乘巳会卯，为铸印。支加干，印来就我，巳逢丁岁二马，又为马上佩印，三传从革，虚一待用，不惟差事无伤，并能补缺。

问：补何缺？曰：下克上，必下署上职，初传逢空，出旬乃动。

案验

丑月果以候补府署粮道，因差得缺，马上佩印也。时楚北未复，制军驻襄阳，着委员送印到荆，印来就我也。酉日接印，应巳酉丑局也。

附议

此课若泥类神，官贵坐空受制，何吉之有？偏以吉断而准者，日上与命方取象真也。而末传月建尤为吃紧。盖占官喜旺，初中空陷，现在赋闲，末传建旺助官，则由屈而伸矣。若占他事，岂可如此断乎？邵子所以贵心易也。

贵人蹉跌第四十六 所筮不入，将逢内战

咸丰甲寅年午月庚辰日卯时，占友人择地成否。

文 辰 元

禄 申 龙

子 子 蛇

蛇  龙  元  蛇

子  申  辰  子

申  辰  子  庚

酉戌亥子

申    丑

未    寅

午巳辰卯

正议

昼贵坐夜方，夜贵坐昼方，名贵人蹉跌。如此课，丑加酉，未加卯是也。占事主参差不一，难与图成。禄空全脱，课传内战，丑命贵人乘丁加于岁墓死神之方，行年又逢夜贵加之，是身入夜台之兆也。两贵虽不入传，仍凭类神及年命上神之。

案验

刘秀谷兄时在宜春城内领袖乡勇，相见莫逆，旋邀卜吉，佳城未就，遽以无病，捐馆后得一穴，家人不能用。

贵人坐狱第四十七 自墓传生 支坟财并

同治癸亥年午月乙卯日亥时，寓漩窝，闻贼到西乡，占动静。

财 未 虎

禄 卯 合

文 亥 后

虎  后  常  贵

未  亥  申  子

亥  卯  子  乙

丑寅卯辰

子    巳

亥    午

戌酉申未

正议

贵人加辰戌为履狱，然临于干上，又不以此论。即加支加年命亦不作狱讼。此课财爻乘虎发用，贼由汉中到西乡劫粮，非拔营来也。自支传支，仍归故处。但游都贼符加干，此时逢空，后将不免。自墓传生，初虎末后，宜乎反棹家乡。支墓作财，旅程羁留，玫时难动，见机而后可也。

案验

此次贼果未来，不久另有一股由下而上，余已脱身归矣。

鬼乘天乙第四十八 辛日逢丁 鬼临三四 末助初传

咸丰甲寅年午月辛未日申时，胡仁忠占弟病。

鬼 巳 合

文 辰 朱

财 卯 蛇

合  勾  空  虎

巳  午  申  酉

午  未  酉  辛

辰巳午未

卯    申

寅    酉

丑子亥戌

正议

世俗好言鬼神，凡病皆指为祟，无赖者藉图酒食，虚费无益。占者切勿曲徇人意，以附会其说。如此课，夜贵加支作鬼，末传辛日逢丁乘蛇，干上太阴乘虎，合观课象，实系家龛供有外神，祟为灶神不安，以致心神怔忡，夜多怪梦，宜用禳解。然末助初鬼，鬼临三四，并非一症，终不免以痨瘵致命，卯年可危。

案验

情形悉合，别后安危不知若何。

两贵受克第四十九 干支受脱

咸丰丙辰年卯月乙巳日申时，寓郧阳，祝姓占就馆。

官 申 贵

财 戌 阴

文 子 常

后  蛇  贵  朱

酉  未  申  午

未  巳  午  乙

未申酉戌

午    亥

巳    子

辰卯寅丑

正议

未土财爻乘丁，似宜动谋，然蛇主惊恐，未生酉鬼，求财得祸，且两贵受克，贵人自有忧烦，何能为力？喜日上子孙制鬼，可免于难耳。

案验

时郧县受荐未请，旋往河口帮办公局。八月土匪滋事，仍是逃难。幸依亲处，眷口得全耳。

二贵皆空第五十

同治甲子年辰月壬子日申时，在保康筹团练事宜，寄荆州回信。

鬼 辰 蛇

财 午 合

文 申 龙

蛇  合  贵  阴

辰  寅  卯  丑

寅  子  丑  壬

未申酉戌

午    亥

巳    子

辰卯寅丑

正议

问：青龙内战，主升官。斩关发用主动移，恐不久离荆？曰：日马旬空，动而不动，二贵皆空，喜为虚喜。虽有升迁之信，究归原任。交车相合，支上空脱，末传又冲之，此事亦必不终。

案验

果如所断。

                                    《六壬毕法案录》卷一终

